Арсуф је имао велики значај током крсташких ратова. Године 1101. јерусалимски краљ Балдуин I освојио је Арсуф и Цезареју уз подршку ђеновљанске флоте. Крсташи су га називали Арсур. Обновили су градске зидине и створили "Господство Арсур", вазалну државу Јерусалимске краљевине. Године 1187. Саладин осваја Арсуф. Енглески крсташи Ричарда Лављег Срца су га повратили већ 7. септембра 1191. године током Трећег крсташког рата. Балијан од Арсуфа је 1241. године саградио велику тврђаву и нову луку. Од 1261. године Арсуфом управљају Хоспиталци. Мамелучки владар Бајбарс освојио је Арсуф 1265. године након четрдесетодневне опсаде. Градске зидине и тврђава уништене су до темеља јер су се муслимани плашили повратка хришћана. Град је напуштен. Од 1517. године је у саставу Османског царства. Османски порески регистри бележе да је у селу на месту Арсуфа живело 22 породице. Арсуф се помиње и на карти француског геограда Пјера Јакотина који је учествовао у Наполеоновом походу на Сирију . године. Касније је на месту Арсуфа створено село Ел Харам. Расељено је током Арапско-израелског рата 1948. године.